Teisipäev, 28. november 2017 19:00
PÖFF: Püha hirve tapmine
Kiiksuga filmide kroonimata kuningas Yorgos Lanthimos on oma teises ingliskeelses filmis pärast „Homaari“ (2015) taas luubi alla võtnud inimloomuse varjatud poole, mis avaldub ekstreemses olukorras. Režissööri sõnul tahtis ta luua midagi, mis on samaaegselt naljakas, kohutav, traagiline ja vägivaldne, või kõike seda vaheldumisi. „See on perefilm – film perekonnast“, naljatles Lanthimos tänavu Cannes’i filmifestivalil, kus „Püha hirve tapmine“ pälvis parima stsenaariumi auhinna.
Sündsa peaosalistepaari Colin Farrelli ja Nicole Kidmani kõrval haarab vaataja kogu tähelepanu iiri näitleja Barry Keoghan kättemaksuhimulise kurjuse kehastusena. Sest tegelikult on „Püha hirve tapmine“ kohutav film – ta kohutab vaatajat, jääb painama ega päästa enda küljest lahti.
(Tiina Teras)